Stellenbosch-bylmoorde: Verdagte glo binnekort vasDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook ŉ Verdagte behoort glo binne die volgende twee weke in hegtenis geneem te word in verband met die bylaanval op die Van Breda-gesin in hul huis op die De Zalze-landgoed net buite Stellenbosch, het Eikestad Nuus berig. Volgens ‘n bron na aan die ondersoek, is daar genoeg forensiese bewyse bymekaargemaak tydens die ondersoek om iemand in hegtenis te neem en te vervolg. Die Van Breda-gesin is einde Januarie in hul huis aangeval. Martin van Breda (55), sy vrou, Theresa (54) en hul seun Rudi (22), het aan hul beserings beswyk. Marli (16) is ernstig beseer in die aanval en haar broer, Henri (20), het ligte beserings opgedoen. Marli kan na berig word niks van die aanval onthou nie. Eikestad Nuus het berig dat meer as 130 bewysstukke reeds deur die ondersoekspan bymekaargemaak is. Henri bly by familie en moes glo sy paspoort aan die polisie oorhandig. Volgens Louise Buikman SC, Marli se kurator, ontvang Marli fisio- en spraakterapie, sowel as sielkundige ondersteuning en word sy deur skoolvriende besoek. Lt.kol. André Traut, woordvoerder van die polisie, het gesê die polisie sal die media in kennis stel wanneer hulle in die posisie is om meer inligting oor die moorde bekend te maak. News24 Lees alle vorige berigte oor die saak op Maroela Media.